ক্রিসমাসে মহাভোজ। পথশিশু এব‌ং প্রতিবন্ধী শিশুদের কাছে সোমবার তিন শেফই যেন হয়ে উঠলেন সান্তাক্লজ।
এদিন শ্যামপুকুর থানার কাছে বসেছিল ওই মহাভোজের আসর। মেনুতে ছিল ভাত, ডাল, বেগুন বাসন্তী, আলুর দম, চিকেন কষা আর চাটনি। পথশিশু, প্রতিবন্ধী এমন ২৫ জন শিশু যোগ দিয়েছিল ওই আসরে। শুধু খাওয়াদাওয়াই নয়। ছিল নানা বিনোদনমূলক অনুষ্ঠানও। ওই শিশুদের কেউ করল আবৃত্তি। কেউ শোনাল গান। তাদের স্কুল সাজানো হয়েছিল বেলুন আর রঙিন কাগজের বাহারি চেন দিয়ে। খাওয়াদাওয়ার শেষে উপহার নিয়ে বাড়ি ফিরেছে ওই শিশুরা। একটি সংগঠন ওই শিশুদের নিয়ে বছরভর নানা অনুষ্ঠানের আয়োজন করে। 
ওই সংগঠনের পক্ষে সমিত সাহা বলেন, ‘‘পথশিশু, শারীরিক এবং মানসিক প্রতিবন্ধী শিশুদের নিয়ে আমরা নানা ধরনের কাজ করি। এদিন বাচ্চারা খুব আনন্দ করেছে। দুপুরের খাবারের দায়িত্ব নিয়েছিল সদ্য গঠিত একটি সংস্থা।’’
ইন্দ্রনীল ঘোষ, তারাপদ দাস, আবির্ভাব অধিকারী এই তিনজন শেফ সমমনস্ক আরও কয়েকজন মানুষকে নিয়ে গড়ে তুলেছেন একটি কোম্পানি। কম খরচে ভাল বাঙালি পদ মানুষের কাছে পৌঁছে দেওয়াই তাঁদের উদ্দেশ্য। 
এদিন থেকেই বাণিজ্যিকভাবে পথ চলা শুরু করল ওই সংস্থা। শুভদিনটা আরও স্মরণীয় করে রাখতে পথশিশুদের কাছে বাঙালি পদ নিয়ে হাজির হয়েছিলেন তিনজন শেফ। এদিন আবির্ভাব বলেন, ‘‘পথশিশুদের একটা ছোট্ট উপহার দেওয়ার চেষ্টা করেছি আমরা।’’
ওই সংস্থার জেনারেল ম্যানেজার বহ্নিশিখা ভট্টাচার্য জানিয়েছেন, বর্তমানে পরিস্থিতি এমন জায়গায় পৌঁছেছে যে, বাইরে বাঙালি খাবার খেতে গেলে হয় খুব দামি রেস্তোরাঁয় যেতে হবে। আর তা না হলে খেতে হবে ফুটপাথের দোকান থেকে। বহ্নিশিখা বলেন, ‘‘আমরা মধ্যবিত্তের সাধ্যের মধ্যে ভাল বাঙালি খাবার তৈরি করছি। দক্ষিণ এবং উত্তর কলকাতায় একাধিক আউটলেট খোলা হয়েছে। সেগুলিতে বসে খাওয়ার পাশাপাশি খাবার পার্সেল করে নেওয়ার সুযোগ থাকবে।’’
হরেক পদের খাবার। সঙ্গে উপহার। এবারের ক্রিসমাস অন্য রূপে হাজির হল ওই শিশুদের কাছে।